google/wiki40b huggingface dataset:
Schloss Tegel

Schloss Tegel (også Humboldt-Schloss) er et slott i bydelen Reinickendorf i Berlin. Slottsparken grenser til Tegelsjøens nordlige bredde. Slottet og parken eies idag av familien v. Heinz, etterkommere etter familien v. Humboldt, som bebor slottet.
Det ble bygget i 1558 i renessansestil. Kurfyrst Fredrik Wilhelm av Brandenburg lot det senere ombygge til jaktslott. Som del av godset Tegel kom slottet ved ekteskap i familien Humboldts eie i 1766, og ble familiesete for Humboldt-slekten. Både Alexander von Humboldt og Wilhelm von Humboldt levet flere år her. Etter morens død overtok Wilhelm von Humboldt slottet i 1797. Han lot mellom 1820 og 1824 slottet ombygge i klassisistisk stil av den berømte prøyssiske arkitekten Karl Friedrich Schinkel. Samtidig ble også slottsparken nyanlagt av havearkitekten Peter Joseph Lenné.
I slottsparken befinner seg den humboldtske familiegraven, bygget 1829, hvor både Alexander og Wilhelm von Humboldt er begravet. I 1983 ble slottsparken fredet.
Slottsparken var tidligere åpen for besøkende. Etter uoverensstemmelser med lokalmyndighetene i Reinickendorf besluttet eieren, Ulrich von Heinz, å stenge parken for offentligheten i mai 2005. Slottet gjennomgår for tiden restaureringsarbeider.
Eldsjälspriset

Eldsjälspriset er en hederspris som deles ut av Svenska barnboksakademin «till en person eller grupp som med särskild entusiasm och energi har verkat för att barn och ungdomar ska komma i kontakt med bra litteratur eller som på annat sätt bidragit till att väcka deras insikt om språkets betydelse». Prisen ble etablert i 1990, og består av 10 000 SEK, et diplom formgitt av Gunna Grähs og en «hattstuga» laget av Sven Nordqvist.
Immaterialrett i Kina

Immaterialrett i Kina har tradisjonelt stått svakt. Det har vært vanlig å kunne kopiere design og varer fra andre land uten å ta hensyn til immaterialrett i form av copyright og andre forhold. Men det er signaler på at dette er i endring og en statistikk fra Kinas høyesterett viser at 3000 personer ble dømt for å ha krenket immaterialretten i 2008.
Zetor

Zetor er et tsjekkisk traktormerke.
Zetor begynte å produsere prototyper av traktorer i 1945 og kom med de første i produksjon i 1946. Selskapet har siden solgt over 1,1 millioner traktorer i over 80 land, deriblant Norge.
Bjørn Tore Hoem

Karriere

Hoem startet sin karriere i CK NOR, men ble foran 2011-sesongen med Atle Kvålsvoll til det norske kontinentallaget Plussbank Cervélo.
Hoem viste seg frem på den internasjonale scenen for første gang under U23-VM i landeveissykling 2011. Han kom til mål sammen med favorittene og endte på en 33.-plass i massespurten som ble vunnet av Arnaud Démare fra Frankrike.
I juni 2014 tok Hoem sølv under temporittet i NM på Eidsvoll. Han fullførte de 40 kilometerne på tiden 48.54, 1.12 bak Norgesmester Reidar Borgersen fra Team Joker og ett sekund foran bronsevinner og lagkamerat Andreas Vangstad.
Hoem signerte for Team Joker foran 2015-sesongen.
Ceylons statsråd

Historie

På grunn av ceylonske krav om konstitusjonelle reformer ble en kongelig kommisjon nedsatt av de britiske myndighetene. Kommisjonens formann var Jarlen av Donoughmore. Donoughmore-kommisjonen ankom kolonien i 1927 innen den returnerte til Storbritannia der den la fram sin rapport. Kommisjonen foreslo reformer implementert i form av den såkalte Donoughmore-konstitusjonen, som førte til avskaffelsen av Ceylons lovgivende råd og at den ble erstattet med Ceylons statsråd i 1931.
Statsrådets struktur og virkemåte var eksperimentell og bygde delvis på Storbritannias London County Council. Statsrådet hadde både en utøvende og lovgivende funksjon med syv komitéer som utførte de utøvende funksjonene. Hver komité ble ledet av en ceyloner, som hadde tittelen minister. De ceylonske ministrene dannet sammen med tre britiske tjenestemenn et ministerstyre (board of ministers). Britene hadde ministerrang og tok seg av forsvar, utenriksanliggender, økonomi og juridiske anliggender.
Donoughmore-konstitusjonen ble ikke betraktet som en stor suksess, og dette – sammen med ceylonske krav om ytterligere konstitusjonelle reformer – førte til at de britiske myndighetene nedsatte en ny komité, som ankom Ceylon i 1944. Komitéen ble ledet av Lord Soulbury. Basert på Soulbury-kommisjonens rapport ble en ny konstitusjon skrevet, hvor statsrådet ble erstattet av et Parlament. Valgene til dette ble avholdt i 1947. Forhandlinger med Ceylons nyvalgte regjering resulterte i at britene innvilget Ceylon uavhengighet som en dominion i 1948.
BBC Sports Personality of the Year

Prisen BBC Sports Personality of the Year har blitt utdelt årlig til en britisk idrettsutøver siden 1954. Den prestisjetunge prisen deles ut av BBC, og vinneren er valgt av folket, ved avstemning. Ideen bak prisen kom fra BBC-produser Paul Fox. Utdelingen skjer mot slutten av hvert kalenderår. De eneste som har vunnet prisen to ganger er bokseren Henry Cooper og Formel 1 sjåførene Nigel Mansell og Damon Hill. En rekke andre priser blir utdelt under samme seremonien.
De flamske beginerhusene

Beginerne

Beginerordenen ble grunnlagt på 1200-tallet, og var et samfunn for kvinner som ønsket å tjene Gud uten å trekke seg tilbake fra verden eller avlegge klosterløfter. Den hadde sitt utspring i de historiske Nederlandene, men det fantes også beginerhus i den nordlige delen av dagens Frankrike og nordvest i dagens Tyskland.
Beginerordenens opprettelse og vekst har vært forklart med det store kvinneoverskuddet som følge av at mange menn døde i krig og andre voldelige hendelser. Et stort antall kvinner hadde behov for å søke sammen i andre fellesskap enn familie for å kunne forsørge seg og søke beskyttelse. Nonneklostrene hadde fra 1100-tallet opplevd stor vekst, men strengere regler innenfor klostersamfunnene, særlig hos Cistercienserne, førte til at flere kvinner kviet seg for å vie seg til klosterlivet. Den store tilstrømmingen av kvinner til klostrene hadde også ført til at mange som søkte adgang ikke ble tatt opp, og ved flere klostre var en viss grad av velstand et vilkår for å kunne bli tatt opp.

Beginerhus

Beginerhusene, som ikke i egentlig forstand var klostere, var oftest en samling av mindre hus bygget rundt en gårdplass, en gate eller en sentral hage, i regelen omgitt av en mur med en eller to porter. De var lokalisert enten innenfor eller like utenfor byene.
Beginerhus finnes i et område som grovt sett tilsvarer det nordøstlige Frankrike, Belgia, Nederland og det nordvestlige Tyskland.
Svend Karlsen

Biografi

Svend Karlsen ble født 6. oktober 1967, og vokste opp i Krokstadelva utenfor Drammen. Senere har han bodd ti år i Kristiansand, før han flyttet tilbake til Krokstadelva. Karlsen slo for alvor gjennom i styrkeløft da han som 18-åring i løpet av første halvår 1986 vant gull i både junior-NM og nordisk juniormesterskap, vant sølvmedlaje i senior-NM, og vant bronsemedalje i junior-EM. Han var opprinnelig med i troppen som 6. september 1986 skulle reise til junior-VM i India, men Norges Idrettsforbund fikk mistanke til ham etter å ha mottatt tips om at han hadde brukt anabole steroider. Han ble derfor innkalt til dopingprøve 22. august 1986. Dopingprøven var positiv, og Karlsen fikk en to års utestengelsesdom fra NIF. Mens Karlsen var utestengt for doping, meldte han seg på Stavanger Grand Prix i kroppbygging, som skulle gå av stabelen 9. april 1988. Da det ble oppdaget at han var utestengt for dopingmisbruk fikk han ikke delta.
Etter utestengelsen gjorde Karlsen comeback i styrekløft i 1989, hvor han som 21-åring vant NM-gull i sin vektklasse, samt kongepokalen for beste løfter uavhengig av vektklasse. Under NM satte han bl.a. verdensrekord for juniorer med 350 kg i markløft. Karlsen vant deretter bronsemedalje i junior-VM og junior-EM, og kom på 4.-plass i senior-EM, før han la styrkeløft på hylla for å satse på kroppsbygging. Han ble norgesmester i kroppsbygging allerede i 1990, og fortsatte med gode plasseringer både nasjonalt og internasjonalt.
Magnús Jónsson

Magnús Jónsson (død ca. 1321) var jarl av Orknøyene og jarl av Caithness.

Regjeringstid

Som sønn og etterfølger av Jon Magnusson var Magnus den 29. oktober 1312 et av vitnene til undertegnelsen av Invernessavtalen for suzerenitet for Caithness ved kong Robert I av Skottland og utsendinger fra den andre suzereniteten Orknøyene ved Håkon V Magnusson.
Den 6. april 1320 var han en av undertegnere av brevet fra den skotske adelen til pave Johannes XII, kjent som Arbroath-deklarasjonen.
Magnus Jonsson var den siste i rett linje fra Angus til å styre på Orknøyene. Det virker som om han døde før 4. august 1321 da Orknøyene på denne datoen er administrert av en fogd på vegne av Norge og Caithness ved en annen fogd på vegne av Skottland.
Magnus etterlot seg en datter og konen Catherine fikk en donasjon til en enkepensjon i 1329. Det er trolig etter dødsfallet til hans mannlige arvinger at Orknøyene og Caithness ble underlagt hans fjerne fetter Maol Íosa V i 1330
Roskilde-festivalen

Historie

28. og 29. august 1971 gikk den første Roskilde-festivalen av stabelen under navnet Sound Festival. Den ble arrangert av 17 år gamle Mogens Sandfær og 18 år gamle Jesper Switzer Møller samt promotøren Carl Fischer. De fikk bruke Dyrskuepladsen i Roskilde, og hadde en scene der 20 band spilte over to dager foran cirka 10 000 tilskuere hver dag. 
I 1972 ble festivalen arrangert av Roskildefondet og den amerikanske folksangeren Tony Busch og ble flyttet til månedsskiftet juni–juli. Den fikk navnet Fantasy, og gikk over tre dager med cirka 15 000 gjester hver dag. Tjuefem band, blant dem The Kinks, spilte i løpet av helgen på den ene scenen som var der. Etter å ha gått med 200 000 kroner i overskudd, kunne fondet arrangere festivalen alene året etter. 
I 1974 kom Leif Skov inn i festivalledelsen. Samtidig kom en ny scene på plass, jazz- og folkemusikkteltet. I 1976 kom det også et rocketelt. Samme år spilte Dr. Hook and the Medicine Show nakne som en respons på alle som badet nakne i et basseng som var plassert ganske nær scenen. 
1978 var det første året med den oransje scenen. Scenen hadde tidligere vært med på The Rolling Stones-turne, men selskapet bak ville kvitte seg med teltet fordi ingen ville bruke det etter Rolling Stones. I 1978 var det fire scener på festivalen: Store scene, Rytmeteltet, Folkteltet og Gulvet. Bob Marley og The Wailers spilte.

Pearl Jam-ulykken

I 2000 ble ni mennesker klemt i hjel under en konsert med grunge-rockerne Pearl Jam og det har siden da vært strengere regler for sikkerhet enn før. Flere band nektet å opptre senere på festivalen på grunn av den fatale episoden.
Shenpen Hookham

Susan Kathryn Rowan (født i Essex, England, 1946), også kjent som Shenpen Hookham, er en buddhistisk lærer som har undervist i mer enn 40 år i tradisjonene mahamudra og dzogchen i tibetansk buddhisme.
Sekstiåtterne

Sekstiåtterne er en betegnelse på den radikale generasjon av studenter i 1968 og de påfølgende årene.
Det skjedde mye på den verdenspolitiske scenen i 1968. Martin Luther King og Robert F. Kennedy ble drept, det var «Prahavår» i Tsjekkoslovakia, opptøyer i Paris og verden så en bølge av studentdemonstrasjoner som blant annet endte i Tlatelolcomassakren i Mexico.
Norge opplevde ikke den samme studenturoen i 1968 som mange andre land, og det var ikke før i 1970, med Rød Fronts overtagelse av Det Norske Studentersamfund, at man så en klar radikalisering av norsk studentliv. Denne radikalisering var likevel et brudd med de helthetlige strømninger man ellers så i studentbevegelsene i Europa, der Rød Front og andre i Ml-bevegelsen representerte en stalinistisk autoritær politikk.
Styrelsen for Patientsikkerheds Råd vedrørende Alternativ Behandling

Den 28. august 2000 ble Videns- og Forskningscenter for Alternativ Behandling (ViFAB) offisielt åpnet i Århus. Det er en selveiende institusjon under det danske Ministeriet for Sundhed og Forebyggelse. Formålet med senteret er å øke kunnskapene om de ulike former for alternativ behandling og deres virkning, å fremme og utvikle forskning på området, samt å fremme en dialog mellom helsepersonell, alternative behandlere og brukere.
ViFAB finansieres via den danske Finansloven §16.33.02 og §16.33.03.
Arbeidshus

Arbeidshus (fra eng. Workhouse) var fra gammel tid et anstalt der fattige ble forsørget og satt i arbeid.

Arbeidshus i Storbritannia

England var opprinnelsesstedet for denne typen sosialtjeneste. Dette ble kalt indoor relief, i motsetning til underhold utenom arbeidshusene, såkalt outdoor relief, slik det ble gjort i en mengde andre land. Allerede på 1500-tallet omtales arbeidshus i England, og i 1723 ble tilsyn et vilkår for underhold (en viktig bestemmelse, som kalles workhouse test). Men ved den industrielle revolusjonen ble dette lempet på (1783 og spesielt fra 1795); outdoor relief ble vanligere, og lønnstilskudd ble innvilget til arbeidsføre personer (det såkalte allowance system).
Fattigdommen økte, lønnene sank, verdighet og sedelighet forsvant. Den store fattighjelpsreformen i 1834 brøt fullstendig med dette system gjennom å gjeninnføre workhouse test og gjøre arbeidshusene til hjørnestenen i Englands fattighjelpsvesen. Som følge av de da fastlagte prinsipper, at de fattigunderholdtes stilling skulle være dårligere enn vanlige arbeideres, avskrekket alle, som ikke var i virkelig behov av hjelp, og de fattiges opphold i arbeidshusene utelukket alle farer for konkurranse med ikke understøttede arbeidere.

Arbeidshus i Sverige

I tidigere gjeldende svensk fattighjelpsforordning ble det anbefalt at: «fattigvårdssamhälle låta sig angeläget vara att bilda arbetsanstalt för dem, som stå under fattigvårdsstyrelses husbondevälde». En sånn anstalt var Stockholms stads arbetsinrättning, som ble opprettet i 1773 som Södra frivilliga arbetshuset og ble ombygget i 1844 til Stockholms stads allmänna arbetshus og 1855 tok tilbake førstnevnte navn. Der inntok dels personer som stod under Stockholms fattighjelpsstyrelses husbondevelde med arbeidskraft som styret ville utnytte på institusjonen, dels nødstilte personer, som tilhørte Stockholms fattighjelpssamfunn og i mangel av fast bosted ønsket å bli innskrevne som beboer på institusjonen. De fleste som inntok var forkomne familieforsørgere (menn eller kvinner).
Norra frivilliga arbetshuset i Stockholm (for kvinner) tilkom 1797. Også andre svenske steder, som Göteborg, Malmö, Norrköping, Gävle, Sundsvall, Helsingborg og Eskilstuna, har hatt arbeidshus.

Arbeidshus i Norge

Nils Jensen Ytteborg var forstander ved Prinds Christian Augusts Minde, Mangelsgården, som var arbeidshus for fattiglemmer. Herfra sendte han folk for å arbeide i blant annet sitt eget brenneri.
Thunderdome EP

Thunderdome EP er en musikk-EP med Jørn Jeezy, produsert i sin helhet av Svada Productions, utgitt i 2010.
Vickers Victoria

Konstruksjon og utvikling

Victoria var et tomotors biplan transportfly med vanlig understell og en haleski. Konstruksjonen var sammensatt av skroget av den tidligere Vernon og vingen fra Virginia bomber. Det ble drevet av to Napier Lion motorer. Cabinen hadde plass til 24 soldater på sammenleggbare sitteplasser av lerret langs sidene av skroget.
I april 1921 bestilte Air Ministry to prototyper. Den første prototypen ble bygget som Type V 56, kalt Victoria. Den andre ble bygget som Type 81, kalt Victoria II. Type 56 hadde to 450 Hk Napier Lion motorer med store radiatorer i fronten som ble montert direkte på den den nedre vingen, drivstofftanker var plassert under den innerste delen av vingen. Prototypen fløy første gang fra Brooklands, Surrey  den 22. september 1922. Type 81 fløy i januar 1923, og i utgangspunktet skilte de seg bare i å ha drivstofftanker under toppen vingen. Den ble senere modifisert ved å bytte ut motorens cowling med en mer strømlinjeformet nacelle med radiatorer mellom understellet.
I mars 1925 ble det besluttet å plassere en ordre for 15 fly. På denne tiden hadde Virginia-konstruksjon utviklet seg til å ha bakoverstrøkne vinger og dette ble tilpasset Victoria II..En annen forbedring som først ble introdusert i Virginia var innføringen av metall i stedet for tre i ribbene. En ordre plassert for en prototype Victoria med metall i september 1927 og den ble levert i oktober 1928. Metallvkonstruksjonen viste seg mye mer egnet for de varme og fuktige områder hvor Victoria skulle brukes. Den endelige versjonen fikk den moderne og mer kraftige Bristol Pegasus stjernemotor i stedet for Napier Lion. Vickers Valentia var en ytterligere forbedret versjon med en sterkere struktur som var istand til å operere med større last.
97 Victorias ble bygget, og mange av dem ble senere konvertert til Valentias.

Operativ historie

Leveranser av Victoria III startet 23. februar 1926. Åtte Victorias spilte en viktig rolle i Kabul i november  1928 – februar 1929. RAF-fly evakuerte diplomatiske ansatte og deres pårørende sammen med medlemmer av den afghanske kongefamilien som var truet av borgerkrig. Victorias ble brukt til å frakte tropper til potensielle problemområder både i Irak  og andre steder, fløy forsterkninger til Palestina i 1929 og Jordan i 1930, og fra Egypt til Kypros i 1931.
Victorias to operative skvadroner gjennomførte en lang rekke øvelser, for eksempel retur fra Kairo til Aden i 1931, og hjalp Imperial Airways'  Handley Page HP.42 fly. En Victoria ble brukt til trening i blindflyvning ved den sentrale flyskole, og den ble utstyrt med to sett kontroller og 
instrumenter i en mørklagt cockpit (den ene halvparten) . Victoria forble  i tjenesten fram til 1935, selv om mange ble konvertert til Valentias, som var i bruk fram til godt inn i Andre verdenskrig.
Erionomus

Utseende

Passalidae er middelsstore til store, avlange, litt flate, blanke, brunrøde til svarte biller. Kjevene er velutviklede, fasettøynene nokså små, antennene mer eller mindre C-formede. Pronotum er firkantet, og de jevnbrede dekkvingene har tydelige punktstriper. Denne familien er ganske enhetlig utseendemessig.

Levevis

Artene lever i død ved, i alle fall noen av artene selskapelig, og voksne og larver lever sammen. Dette er nokså uvanlig blant biller.

Utbredelse

Slekten er utbredt i Afrika.
Strandebarm ungdomslag

Strandebarm Ungdomslag, i Strandebarm i Hardanger, ble stiftet i 1895 av voksne og ungdommer fra Strandebarm og de nærmeste bygdene rundt.
I begynnelsen hadde de møtene sine i skolehuset på Bru i Strandebarm men det tok ikke lang tid før trangen til å ha et eget hus meldte seg. Lagets eget hus, «Haugatun», sto ferdig på Bø i 1929, etter time på time med dugnadsarbeid og pengegaver fra folk i bygda. Da huset sto ferdig hadde det kosta 45 000, inkl. Innbo og kjøkken.
«Haugatun» ble, som eneste ungdomshus i dette distriktet, fredet som kulturminne i 1993. Formålet med dette er å ta vare på bygningen som et «arkitektonisk og kulturhistorisk verdifullt eksempel på denne type forsamlingshus». Arkitekt for huset var Torgeir Alvsaker, som utførte flere lignende ungdomshus i mellomkrigstiden. Bygget ligner en liten kirke uten tårn, men med våpenhus. Det kan karakteriseres som et nyklassisistisk trebygg.
I nyere tid har huset blitt brukt til endel forskjellige aktiviteter som f.eks. kino, bingo, basar, danser, teater, kurs og utleie.
Ungdomslaget har hatt en periode med liten aktivitet i laget, slik som mange andre tilsvarende lag, men opplever igjen et oppsving i aktivitetsnivået, mye pga. nye impulser både i styret og utenfra.
Husøkonom

Husøkonomer er en yrkesgruppe som kan ha ansvar for områder som innemiljø og arealplanlegging, renhold og vedlikehold, miljø- og ressursforvaltning, tekstiløkonomi, valg av materialer, utforming av interiører, hygiene, arbeidsmiljø, IK-HMS, sikkerhet og andre oppgaver av drifts- og servicefaglig art.
Husøkonomer fyller ulike stillingskategorier innen ulike virksomheter. Som eksempel på virksomheter nevnes overnattings- og serveringsbedrifter, sykehus og andre helseinstitusjoner, administrasjonsbygg, kommunale og statlige administrasjoner, passasjerskip, boligplattformer, vaskerier, kulturbygg, butikksentra, messesentra, skoler, renholdsbedrifter og andre servicebedrifter. Likedan kan stillinger innen salg, samt innen informasjons- og opplysningsvirksomhet være aktuelle arbeidsområder. Husøkonomer har også kunnskaper om og erfaring med prosjekt- og utviklingsarbeid.
Tittelen er egentlig en pleonasme, altså smør på flesk, siden ordet økonom opprinnelig betydde «hus-lære».
Gong Li

Liv og virke

Gong Li er datter av en professor i økonomi. I studietiden ble hun engasjert av regissøren Zhang Yimou i 1987 for hans film Rødt korn. Sine første skritt retning Hollywood tok hun med filmen Chinese Box i 1997. Hennes internasjonale gjennombrudd fulgte i 2005 som Hatsumomo i Geisha.
Hun endret i 2008 sitt statsborgerskap til singaporsk (Folkerepublikken Kina aksepterer ikke dobbelt statsborgerskap). Hun mistet derfor sitt medlemskap i Det kinesiske folks politisk rådgivende konferanse, som hun hadde vært medlem av siden 1998, og i China Film Association (CFA).
Dover Air Force Base

Dover Air Force Base er en flystasjon for det amerikanske flyvåpenet rett utenfor byen Dover i Delaware.
Dover flystasjon er base for 436th Airlift Wing, kjent som «Eagle Wing», og 512th Airlift Wing, kalt «Liberty Wing». Stasjonen har også det største likhuset i forsvarsdepartementet, og brukes til å motta og behandle militært personell som omkommer i krig eller fred. Likhuset ble også brukt i 1986 til å identifisere de omkomne etter Challenger-ulykken og i 2003 for mannskapet på romfergen Columbia.
Cosplay

Cosplay er en utkledningslek, hobby, subkultur og performancekunst der en person, oftest ungdom eller ung voksen, men stadig mer populært for voksne, kler seg ut med kostymer og annet utstyr for å likne en bestemt rollefigur fra særlig japansk populærkultur. 
Betegnelsen «cosplay» er en sammentrekning av de engelske ordene costume, «drakt» og roleplay, «lek, spill, rollespill eller skuespill».

Rollefigurer, kostymer og bruk

Fantasikarakterene som cosplay-utøverne skal etterlikne, kan være hentet fra animefilmer, mangaserier, videospill, fantasyfilmer, J-pop og superhelter i tokusatsuserier og -filmer, men også fra vestlige tegneserier, sciencefictionserier,eventyrfilmer og spill. Andre kler seg ut som roboter, monstre, fabeldyr, overnaturlige vesener og antropomorfe dyr og gjenstander.
Kigurumi er skikkelser, gjerne tegnede dyr eller maskoter, med hel hode- eller ansiktsmaske. En variant av disse er animegao, kostymer med ansiktmasker av anime- og mangakarakterer som forestiller mennesker. Fursuit er pelskledte dyrekostymer for furrytilhengere.
Enkelte cosplay-kostymer spiller på seksuell fetisjisme og leker med karikerte kjønnsroller, for eksempel i «seksualiserte» stuepike-kostymer, skolepikeuniformer og lolitamote.
Cosplayere er typisk nerdete tilhengere av populære TV-serier og annet som viser seg fram i forseggjorte drakter på samlingsteder i visse storbyer, på fester eller under offentlige arrangementer. Tilstelningene kan være datamesser eller samlinger og konferanser knyttet til tegneserier, animasjonsfilm og liknende populær- og barnekultur. Kostymer, draktelementer, masker og utstyr kjøpes ferdig eller sys og lages selv.
Cosplay kan sammenliknes med flere ungdommelige motefenomener og subkulturer med røtter i populærkultur og Japan, for eksempel laiv-deltakere, gothere og emo-ungdommer, men draktene er ofte mer gjennomført og knyttet til etablerte figurer.

Cosplay-samlinger

På anime-samlinger (anime coventions) blir det ofte holdt cosplay-konkurranser for cosplayere, det vil si personer som kler seg ut. World Cosplay Summit er en internasjonal samling for cosplayere som har blitt holdt i Nagoya i Japan hvert år siden 2005. De mest kjente anime-samlingene i Norge er Kawaiicon, Torucon, og Banzaicon.
Cosplay-samlinger i Norge har fått en kraftig oppsving, og det er nærmest inflasjon i samlinger, eller conventions, som blir holdt landet rundt. Det er årlig rundt 10+ større samlinger fordelt rundt i landet.